Broj: 711-I-1223-M-82/21-02-11

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Andreja Matijaševića, člana Upravnog vijeća Hrvatske izvještajne novinske agencije**, na 134. sjednici, održanoj 9. srpnja 2021.g., daje sljedeće:

**MIŠLJENJE**

**U cilju očivanja vlastite vjerodostojnost te savjesnog i nepristranog postupanja u obanašanju javne dužnosti člana Upravnog vijeća Hrvatske izvještajne novinske agencije (dalje: HINA), upućuje se dužnosnik Andreja Matijašević, da se prilikom imenovanja v.d. glavnog urednika HINA-e izuzme od odlučivanja, ukoliko bi Upravno vijeće odlučivalo o kandidatu koji je vjenčani kum dužnosnika.**

Obrazloženje

Zahtjev za davanjem mišljenja Povjerenstva podnio je dužnosnik Andrej Matijašević, član Upravnog vijeća HINA-e. U knjigama ulazne pošte zahtjev je zaprimljen pod poslovnim brojem: 711-U-3276-M-82/21-01-2 dana 5. srpnja 2021.g., povodom kojeg je otvoren predmet broj M-82/21.

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika koji ustrojava i vodi Povjerenstvo, utvrđeno je da Andrej Matijašević obnaša dužnost člana Upravnog Vijeća HINA-e od 2. lipnja 2021.g. Stoga je Andrej Matijašević, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi kako obnaša dužnost člana Upravnog vijeća Hine iz reda zaposlenih koje je, među ostalim, zaduženo i za izbor glavnog urednika nacionalne novinske agencije. Sadašnjem glavnom uredniku 20. srpnja 2021. istječe čeverogodišnji mandat pa bi Upravno vijeće na prijedlog v.d. ravnateljice trebalo izabrati vršitelja dužnosti do izbora novog glavnog urednika. Javni natječaj za tu dužnost Upravno vijeće će raspisati nakon izbora novog ravnatelja što je u tijeku. S obzirom da je u dosadašnjim situacijama za vršitelja dužnosti predlagan glavni urednik kojemu je istekao mandat dužnosnik traži mišljenje Povjerenstva treba li se isključiti iz tog postupka s obzirom da mu je sadašnji glavni urednik vjenčani kum.

Uvidom u Sudski registar trgovačkog suda u Zagrebu utvrđeno je da je pod MBS: 080444258 upisana ustanova HRVATSKA IZVJEŠTAJNA NOVINSKA AGENCIJA, OIB: 41387373932. Kao jedini osnivač ustanove upisana je Republika Hrvatska, a kao osoba ovlaštena za zastupanje upisana je Branka-Gabriela Vojvodić, vršiteljica dužnosti ravnatelja - zastupa ustanovu pojedinačno i samostalno, imenovana dana 04.06.2021.g.

Zakonom o Hrvatskoj izvještajnoj novinskoj agenciji („Narodne novine“ broj 96/01.) propisano je kako su tijela Hine: Upravno vijeće Hine i Ravnatelj Hine. Hinom upravlja Upravno vijeće koje ima predsjednika, potpredsjednika i tri člana. Upravno vijeće Hine imenuje i razrješava Hrvatski sabor, na vrijeme od četiri godine. Upravno vijeće, između ostalog, imenuje i razrješava glavnog urednika Hine na temelju javnog natječaja, a na prijedlog ravnatelja Hine i uz prethodno pribavljeno mišljenje novinara Hine.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

U opisanom slučaju dužnosnik se nalazi u situaciji u kojoj je kao član upravnog vijeća HINA-e dužan promicati i skrbiti se o javnom interesu, odnosno interesu HINA-e, dok s druge strane odlučuje o osobi koja je njegov vjenčani kum. Osoba koja se poziva za svjedoka pri sklapanju braka (kum) predstavlja osoban izbor ženika kao i da prihvaćanje navedene uloge svjedoka predstavlja iskaz volje koji ukazuje na odnos određene povezanosti između ženika i svjedoka. Stoga se opravdano može smatrati da između dužnosnika Andreja Matijaševića i njegovog vjenčanog kuma postoji odnos osobne povezanosti koji može utjecati na njegovu nepristranost prilikom obnašanja javne dužnosti.

Stoga je Povjerenstvo mišljenja kako bi se, u cilju očivanja vlastite vjerodostojnost te savjesnog i nepristranog postupanja u obanašanju javne dužnosti člana Upravnog vijeća HINA-e, Andrej Matijašević trebao izuzeti od odlučivanja prilikom imenovanja v.d. glavnog urednika HINA-e, ukoliko bi Upravno vijeće odlučivalo o kandidatu koji je vjenčani kum dužnosnika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Matijašević, elektroničkom dostavom
2. Objava na internetskoj stranici Povjerenstva
3. Pismohrana